<http://novosti.rs/vesti/naslovna/ekonomija/aktuelno.239.html:516963-Bracni-par-ucenjivao-Valjaonicu-bakra-u-Sevojnu>

**Bračni par ucenjivao Valjaonicu bakra u Sevojnu**

Z. R. | 29. oktobar 2014. 12:50 | Komentara: **0**

*Komisija za hartije od vrednosti podnela krivične prijave protiv dva zastupnika malih akcionara. Miroslav i Maja Bojčić od fabrike pokušali da skuplje naplate akcije*

KOMISIJA za hartije od vrednosti podnela je Prvom osnovnom javnom tužilaštvu u Beogradu krivičnu prijavu protiv bračnog para Miroslava i Maje Bojčić. Ova institucija supružnike tereti za krivično delo iznude u pokušaju. Nadležni u Komisiji za HOV su došli do operativnih saznanja da su Bojčići, kao zastupnici malih akcionara, ucenama pokušavali da većinskog vlasnika Valjaonice bakra u Sevojnu nateraju da po znatno višim cenama od tržišnih otkupi njihov udeo u preduzeću. Prema saznanjima Komisije, oni su pretili da će u suprotnom, vlasnici „imati neprijatnosti“.

- Došli smo u posed poruka koje je ovaj bračni par slao menadžerima kompanija koje su većinski vlasnici fabrike u Sevojnu - objašnjava Zoran Ćirović, predsednik Komisije za hartije od vrednosti. - U ponedeljak smo poslali dokumenta tužilaštvu, a pre toga smo nadzor nad trgovanjem akcijama ove kompanije radili mesecima. Odluka je doneta u postupku sprovedenom po službenoj dužnosti, a ne po prijavi Valjaonice bakra Sevojno.

Sumnji da se ovakve stvari dešavaju bilo je i ranije, ali Ćirović napominje da je ovo prvi put da su podignute krivične prijave. Miroslav Bojčić je, inače, predstavnik ruske grupe Zaab. Prema saznanjima „Novosti“ ovaj bračni par je po istom scenariju pokušao da sličnu korist izvuče i od svog paketa akcija u Kopaniji „Voda Vrnjci“.

- Imamo saznanja da na finansijskom tržištu Srbije postoji grupa „profesionalnih“ malih akcionara koji ulažu u akcije kompanija gde očekuju da će doći do velikih pomeranja - kaže predsednik komisije za hartije od vrednosti. - To ne bi bio problem da ne vrše pritisak na vlasnike da kasnije otkupe njihove akcije po značajno višim cenama, a za to korisne razne pretnje i ucene.

Šema funkcioniše tako što odmah nakon kupovine pet do deset odsto akcija, predstavnici malih akcionara počnu s maltretiranjem većinskog vlasnika. Najčešći modeli pritisaka su insistiranje na reviziji finansijskog izveštaja i traženje stalnog uvida u knjige.

Ovakvi mali akcionari stalnim tužbama i sudskim sporovima neretko iscrpljuju i dodatno urušavaju preduzeće. Vlasnik, da bi sačuvao mir ili zaštitio posao koji vodi, najčešće posegne za jednom od dve mogućnosti. Ili ih isplati po višestruko višoj ceni nego što su platili svoje akcije ili za preuzimanje njihovog paketa da znatno više nego što on vredi na finansijskom tržištu.   
  
**PRESEDAN ZA PRIMER**

- PRVI put se desilo da su protiv malih akcionara podnete krivične prijave zbog iznude, jer je ovo presedan da smo došli do pisanog dokumenta i dokaza. Nadam se da će ovaj primer imati značajno preventivno dejsto na ostale, da se ne bave ovakvim poslovima - kaže Zoran Ćirović. - Brinemo o interesima malih akcionara, ali se u poslednje vreme dešava da nam se žale i veliki, da su žrtve ucena. Naš posao je da štitimo i jedne i druge.